Perkasakan hidup wanita – Francisca
KUCHING: ‘Memperkasakan hidup wanita,’ adalah misi Ratu Cantik Malaysia (Miss Universe) 2020, Francisca Luhong James. Katanya, setiap wanita di negara ini perlu dibantu dari segi ekonomi dan kehidupan mereka. “Kita lahir daripada pelbagai latar belakang. “Misi saya untuk wanita di luar sana adalah untuk membantu mereka terutama yang mempunyai produk untuk dipasarkan. “Saya akan cuba sedaya upaya membawa perkara ini ke peringkat lebih tinggi untuk mengubah hidup wanita terutama generasi muda,” katanya pada sidang media Majlis Sambutan Rasmi Ketibaan Ratu Cantik Malaysia 2020 di Kuching, semalam. Anak sulung daripada tiga adik-beradik ini turut menasihati wanita supaya terus yakin dalam apa juga keadaan. “Saya sebelum ini seorang yang pemalu dan selalu bergetar ketika berada di atas pentas tetapi setelah dilatih, saya lebih yakin berdepan dengan orang ramai. “Sebagai wanita kita mesti berani ke depan dan mesti tonjolkan diri,” ujarnya. Francisca juga berhasrat untuk meneruskan pengajiannya ke peringkat sarjana selepas ini setelah mendapat tajaan biasiswa daripada Universiti Help. Ditanya mengenai persiapan untuk merebut gelaran Ratu Cantik Dunia 2020, Francisca memberitahu dirinya perlu kuat dari segi mental dan fizikal. “Banyak latihan perlu dilakukan, sekurang-kurangnya saya memerlukan enam bulan untuk menghadapi pertandingan peringkat dunia,” katanya. 
See author's posts
